devānvā́ eṣá upā́vartate yo dī́kṣate sá devátānāméko bhavati na vaí devā́ḥ svapantyánavaruddho vā́ etasyā́svapno bhavatyagnirvaí devā́nāṃ vratápatistásmā evaìtátparidā́ya svapityágne tvaṃ sú jāgr̥hi vayaṃ sú mandiṣīmahītyágne tváṃ jāgr̥hi vayáṃ svapsyāma ítyevaìtádāha rákṣā ṇo áprayuchanníti gopāya nó 'pramatta ítyevaìtádāha prabúdhe naḥ púnaskr̥dhī́ti yáthetáḥ suptvā́ svastí prabúdhyāmahā eváṃ naḥ kurvítyevaìtádāha